Die Pollidigg

Die Pollidigg iss e fiesi Sach´,

mà hehrt dò ständisch Streit unn Krach,

im Bundesdaach iss nur Gezänk,

Ballawer kummt vun alle Bänk,

statt iwwer Probleme se beraade,

duhn se all´ihr Schnisse schwaade,

kwaake wie im Deisch de Frosch,

jeder hat e großi Gosch!

Ess gebbt die Schwarze unn die Roode,

die Gellwe sinn fascht aus dà Moode,

ich kenne Linke unn a Griene,

die steh´n in alle Magazine,

manchi klään Pardeij

iss a noch mit debeij,

unn all´sesamme zänke nur,

dòvun gett kääner in dà Spur.

Hat ääner e Idee unn wills annerscht mache,

duhn die iwwrische nur laut lache,

ohne nur e bissje nòhsedenke,

Hauptsach, mà kann de Geeschner kränke,

muss dann kränke wirklich sinn?

hat´s Volk nitt ebbes anneres wolle?

vun denne, die´s vaträde solle!

wolle die Leit in unserm Land

regierd werre, vun rà vazänkt Band?

muss mà sich dann geeje alles wehre?

besser wär´s, ma ging ebbes lehre!

Mà ging sich sesamme mól hinhugge,

e klään bissje noch dischbediere,

unn dann sesamme Neijes ausprobiere,

alles im Rahme, wie´s sich gehehrt,

dòmit känner sich ärjert unn sich beschwert,

e´raus käm dann vun demm Geschwätz,

fier´s ganze Land e neij´Gesetz,

iwwer das die Leit sich freije dääde,

statt desse lääst mà vun Diäde,

die mà unbedingt muss erhehe,

unn dòbei kann mà widder sehe,

wie Pollidigger sesamme halle,

dòbei dutt mà sich gär e Gefalle,

pletzlich vastett mà sich a gudd,

weil´s um eischne Kröde gehn dutt,

emm klääne Mann, wer fròhd denòh,

der kritt´s änfach abgezòh!

So wunnerd´s känner, wenn beim zähle,

demm ähn odder anner Stimme fähle,

ei, die Leit, wenn a gedoppt,

sinn nitt allegar bekloppt,

unn tabbe bei Rään unn bei Blitze,

odder a bei großer Hitze,

ins Wahllokal, um die se wähle,

die se jòhrelang dann kwääle,

ei, dò kritt mà jò die Flemm,

also, bleiwe vill dehemm.

Weil die Wahlbeteilischung nitt groß,

gett de Schuss nòh hinne los,

ess Gezänke fangt vun vorne ahn,

jetzt leiht jedem nur noch drahn,

vorne se sinn vun demm Haufe,

Mensch – das gebbt widder e Geraufe.

De Franz Josef Strauss hat mòl gesaht,

unn ich genn´s weider als mei Rat:

„Pollidigg gebbt mit emm Kopp gemacht“,

nur so gebbt irjendwas vollbracht,

wenn manchem jetzt de Kopp a raucht,

de Kehlkopp werd´dò nitt gebraucht.

Helga Wolfram-Drumm